Onderwyser gevonnis wat skoolkind seksueel aanrand | Netwerk24
Deur Anena Burger 04 Februarie 2021 07:13
'n Onderwyser van 'n laerskool in Kuruman in die Noord-Kaap is Woensdag in die streekhof hier tot ses jaar tronkstraf vir seksuele aanranding gevonnis.
Lt.kol. Dimikatso Mooi, polisiewoordvoerder, sê Alan Charles Reed (58) is Dinsdag op aanklag van die seksuele aanranding van 'n 12-jarige leerling skuldig bevind.
Die voorval het op 15 Februarie 2015 in 'n klaskamer gebeur toe die meisie vir hulp na Reed toe gegaan het omdat hy haar onderwyser was.
Reed het sy arm om die meisie gesit, haar gesoen en sy hand in haar onderklere gedruk. Die meisie het begin huil en weggehardloop en 'n ander onderwyser van die voorval vertel.
Die voorval is op 20 Februarie 2015 by die polisie in Kuruman aangegee en Reed is drie dae later in hegtenis geneem.
Hoewel die staat borgtog teengestaan het, is dit wel aan hom toegestaan.
Reed is Woensdag tot ses jaar tronkstraf gevonnis waarvan twee jaar vir vyf jaar opgeskort is.
Mooi sê Reed is ongeskik verklaar om 'n wapen te besit en sy naam sal op die nasionale register vir seksuele oortreders aangebring word.
Brig. Nicky Mills, provinsiale bevelvoerder van die polisie in die Noord-Kaap se eenheid teen gesinsgeweld, kindermishandeling en seksuele oortredings (GKS), het kapt. Caren Nel, die ondersoekbeampte, vir haar toewyding en harde werk bedank wat tot Reed se skuldigbevinding en vonnisoplegging gelei het.